
Meråker kommune


7530  MERÅKER

Iverksettelse av betinget fellingstillatelse på bjørn i Meråker kommune

Det vises til telefonsamtale mellom  Per Tuseth og rovviltkonsulent Lars bendik Austmo mandag 18. juli 2005. I telefonsamtalen ble fylkesmannen orientert om funn av helt ferske kadaver av sau påvist drept av bjørn. Samtidig ble det muntlig søkt om fellingstillatelse på bjørn innenfor et nærmere avgrenset område i Meråker kommune. 

Fylkesmannens vurdering

Søknaden skal behandles etter Forskrift om forvaltning av rovvilt, fastsatt ved kgl.res. 18. mars 2005 med hjemmel i lov 29. mai 1981 nr. 38 om viltet § 4, § 6, § 9, § 12, § 14, § 14a, § 26 nr. 3, 4 og 6, § 35 og § 50. 

I brev av 10.06.2005, ga Direktoratet for naturforvaltning 2 betingede fellingstillatelser på bjørn for region 6 (Nord-Trøndelag, Sør-Trøndelag og Møre og Romsdal). Det er knyttet en rekke betingelser til denne fullmakten til å kunne iverksette inntil 2 stk fellingstillatelser på bjørn i Nord-Trøndelag. Det heter i brevet fra DN blant annet:


"Fylkesmannen skal i hvert enkelt tilfelle gjøre en vurdering av om felling er

  nødvendig sett i forhold til vilkårene i forskrift av 18. mars 2005 nr. 242 om

  forvaltning av rovvilt (rovviltforskriften)§ 9, jf. § 1 og § 6.”

I rovviltforskriften § 1 (Formål): heter det: 


”Formålet med denne forskrift er å sikre en bærekraftig forvaltning av gaupe, jerv, 

  bjørn, ulv og kongeørn. Innenfor en slik ramme skal forvaltningen også ivareta

  hensyn til næringsutøvelse og andre samfunnsinteresser. Forvaltningen skal være

  differensiert slik at hensynet til ulike interesser vektlegges forskjellig i ulike

  områder  og for de ulike rovviltarter. 

 Forskriften skal sikre en forvaltning som vektlegger forutsigbarhet og lokal

 medvirkning.”                

Det nasjonale målet når det gjelder årlig antall ynglinger i region er satt til 4 ynglinger. Dette målet er ikke nådd. I 2004 viser bestandsstatus for bjørn i denne region at det er 1 yngling av bjørn i denne region, jf. status oppgitt av Norsk institutt for naturforskning (NINA) i brev av 20. mai 2005.     

Fylkesmannens vurdering og konklusjon.      
  



Skadebildet i denne saken, hvor bjørn dreper sau, karakteriseres som  overskuddsdreping. Dette fordi sauene hovedsakelig er drept og svært lite påspist.   

Det er gjennom ROVBASEN registrert 18 sau påvist drept av bjørn i Meråker tidligere i beitesesongen. Alle er funnet sør for riksvegen. Kadavrene er lite påspist av skadevolder, men har ikke vært ferske nok til at Meråker kommune har søkt om fellingstillatelse. Mandag 18. juli ble det funnet 4 kadaver av sau samt en levende sau, med påvist skader av bjørn. Heller ikke her har skadevolder påspist kadavrene i nevneverdig grad. Kadavrene var helt ferske, og skadene er anslått til å være gjort natt til 18. juli. Skaden betraktes derfor som betydelig og med fare for rask utvikling.
Det aktuelle skadeområdet i Meråker ligger langt sør i fylket. Dette betyr at skaden er i et område der man ikke forventer å finne ynglende binne. 

Med bakgrunn i ovennevnte finner fylkesmannen det riktig å iverksette fellingstillatelse på 1 stk. bjørn i et nærmere avgrenset område i Meråker kommune. 

En fellingstillatelse på skadegjørende bjørn har til hensikt å stanse en større skadeutvikling raskt og blir derfor gitt for et begrenset tidsrom. På denne måten har vi mulighet til å vurdere den videre utvikling før nye beslutninger tas.

Under henvisning til fullmakt, gitt i det nevnte brevet fra Direktoratet for naturforvaltning, iverksetter herved fylkesmannen i Nord-Trøndelag fellingstillatelse på 1 stk. bjørn. Dette for å få ta ut det skadegjørende individ.

Følgende forutsetninger er knyttet til fellingstillatelsen:

1. Fellingstillatelsen gjelder fra og med mandag 18. juli d.å. til kl. 12.00 fredag 22. juli d.å.

     Behovet for en eventuell forlengelse av tillatelsen vil bli vurdert av fylkesmannen i

     samråd med kommunen og jaktlederen ved tillatelsens utløp.

2. Tillatelsen gjelder for et følgende avgrensede område: Veien fra Rv. 14 og til Fjergen, fra vei-enden og rett østover til riksgrensen mot Sverige, langs riksgrensen sørover, fra riksgrensen og i retning rett vest til Rotvoll, fra Rotvoll og langs Stordalsveien og frem til Rv. 14.
3. Binner med unger som opptrer sammen er unntatt fra fellingstillatelsen. De tiltak som er mulige for å unngå at binne felles, skal være iverksatt.

4. Meråker kommune oppnevner jaktleder og fellingslag. Alle som deltar i fellingslaget  skal gjøres kjent med dette brevets innhold. Sammensetningen av fellingslaget og hvem som er jaktleder skal meddeles fylkesmannen. 

5. Ved felling av bjørn skal det nyttes våpen og ammunisjon godkjent for storviltjakt og de som deltar i fellingslaget skal ha avlagt skyteprøven.

6. Felling av bjørn skal omgående meldes til kommunen, fylkesmannen og Direktoratet for naturforvaltning. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever det. 

7. Den/de som sårer bjørn under forsøk på felling i henhold til tillatelsen, plikter å gjøre det en kan for å få avlivet bjørnen. Vedkommende plikter å forvisse seg om påskutt dyr er truffet.  Dersom pliktig ettersøk første dag er uten resultat, skal lederen for fellingslaget uten opphold underrette fylkesmannen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte jegerkorps skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk.

8. Bjørn som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra Direktoratet for naturforvaltning.

9. Dersom det ikke er mistanke om noen uregelmessigheter ved fellingen som kan medføre politietterforskning, er fellingslagets leder ansvarlig for at felt bjørn ivaretas og handteres etter Instruks for ivaretakelse av døde rovdyr (http://nidaros.nina.no/). 

Dersom det i motsatt fall er grunnlag for å påregne behov for etterforskning, skal dyret ikke åpnes og ikke flyttes fra fallstedet. Fylkesmannen og politiet skal da underrettes snarest.

10. Dersom det er ønskelig å bruke løs hund i forbindelse med jakta, må Meråker kommune gi dispensasjon fra båndtvangsbestemmelsene i hundeloven. Meråker kommune må da samtidig dispensere fra båndtvangsbestemmelsene også i hensynet til bufe og tamrein i hundeloven.  

Avgjørelsen kan påklages til Direktoratet for naturforvaltning innen tre - 3 uker.

Med hilsen

Arnt Robert Haugan

Fung. fylkesmann

 (e.f.)

Joar A. Gjerstad

Kopi: 
- Nord-Trøndelag Sau- og geitalslag

- Nord-Trøndelag Bondelag

- Nord-Trøndelag Bonde og Småbrukerlag
               

- Nord-Trøndelag Reinsamelag

- Nord-Trøndelag Fylkeslag av Norges Jeger- og Fiskerforbund

- Foreningen Våre Rovdyr

- Mattilsynet Regionkontoret for Trøndelag, Møre og Romsdal 

  Trøndelag

- Namdal Politikammer

- Politiet i Nord-Trøndelag

- Lensmannen i Meråker

- Statens Naturoppsyn (SNO)

- Länsstyrelsen i Jämtland  

- WWF Norge

- Folkeaksjonen ny rovviltpolitikk

- Naturvernforbundet i Nord-Trøndelag 

